Vier van renosterhoring-sindikaat gevonnisArgieffoto Vier lede van ŉ beweerde sindikaat wat onwettig met renosterhorings handel dryf, is Donderdag in die Middelburg-streekshof gevonnis. Die vier beskuldigdes was deel van ŉ groep van vyf verdagtes wat vroeër vanjaar tydens ŉ gesamentlike operasie van die Valke in die Vrystaat en Mpumalanga in hegtenis geneem is. Kapt. Dineo Lucy Sekgotodi, woordvoerder van die Valke, het gesê die operasie het van 4 tot 15 Januarie 2018 gestrek. Volgens haar is daar tydens die operasie beslag gelê op een renosterhoring, ŉ olifanttand, dwelms en meer as R675 000 in kontant. Yansen Fenc, ŉ Chinese burger, is skuldig bevind op aanklag van renosterhandel. Hy is ŉ boete van R60 000 óf ses maande tronkstraf opgelê, asook ŉ bykomende 18 maande tronkstraf wat opgeskort is vir vyf jaar op voorwaarde dat hy hom nie weer aan dieselfde oortreding skuldig maak nie. Die hof het ook beveel dat Fenc R1 miljoen vergoeding aan die Stop Rhino Poaching-projek moet betaal teen 28 Februarie 2018. Liu Li Hong (32), ook ŉ Chinese burger, is skuldig bevind op ŉ dwelmaanklag en onwettige immigrasie. Sy is ŉ boete van R60 000 óf twee jaar tronkstraf opgelê vir die dwelmaanklag, en drie maande tronkstraf, wat vir vyf jaar opgeskort is, omdat sy onwettig in die land is. Sy is weer by die hof in hegtenis geneem, dié keer deur immigrasiebeamptes, en sal na haar tuisland gedeporteer word. Joseph Albertus du Plessis (71) en sy vrou, Johanna du Plessis (55), is ook skuldig bevind aan renosterhandel en is elkeen ŉ boete van R20 000 óf twee jaar tronkstraf opgelê. Sekgotodi het gesê die saak teen die vyfde beskuldigde, Deon Cornelius, ŉ wildsboer, is uitgestel tot 23 Maart.